**Sajtóközlemény**

**Befejeződött a Derecskei-főcsatorna korszerűsítése**

**2021. november 25.**

*A Környezeti és Energiahatékonysági Operatív Program keretében, 3,006 milliárd forintos vissza nem térítendő európai uniós és hazai támogatásból történt meg a Derecskei-főcsatorna felújítása a Tiszántúli Vízügyi Igazgatóság működési területén. A "Derecskei-főcsatorna korszerűsítése" című KEHOP-1.3.0-15-2015-00006 azonosítószámú projekt sikeres megvalósítása révén javult Derecske térségnek vízgazdálkodása: mind a terület káros vizeinek elvezetése, mind a vízvisszatartási lehetőségek bővítése terén.*

Derecske térségének vízgazdálkodásában kiemelt szerepe van a Derecskei-főcsatornának, melynek vízpótlása a Kösely-Hajdúszováti átmetszésen keresztül a Keleti-főcsatornából történik. Az elmúlt 30 évben a Derecskei-főcsatorna és a Derecske-Kisdülői vízelvezető útvonalon a csatorna erősen feliszapolódott, a meglévő műtárgyak felújításra szorultak. A projekt célja az volt, hogy javuljanak a terület vízgazdálkodási feltételei. Ennek érdekében új létesítmények épültek, valamint több csatorna rekonstrukción esett át. A rendszer ezzel párhuzamosan kettős működésűvé vált: a vizek elvezetése mellett aszályos időben vízpótlási lehetőség is biztosítható a területen. A megvalósult fejlesztések eredményeképpen növekedni fog a visszatartható édesvíz mennyisége, javul a terület vízzel való ellátottsága, ezáltal hozzájárulva az éghajlatváltozás hatására egyre szélsőségesebbé váló vízjárás kiegyenlítéséhez. A meglévő rendszerek vízszállító kapacitásának helyreállításával, valamint a vízelvezető csatornák rendszerbe kapcsolásával megvalósul a víztestek jó állapotának elérése, a biodiverzitás növelése is. A beruházással lehetővé vált a térség kiszámítható, biztonságos intenzív növénytermesztése, ezáltal nagymértékben nő a mezőgazdaságból élők versenyképessége az agrárszektorban. A projekt eredményeként a vízgazdálkodási fejlesztéssel érintett területek nagysága a korábbinak csaknem a négyszeresére nőtt, 4800 hektár kiterjedésű lett.

A fejlesztést az Országos Vízügyi Főigazgatóság és a Tiszántúli Vízügyi Igazgatóság konzorciuma valósította meg, a kivitelező a hajdúszoboszlói Aqua-General Kft volt. A "Derecskei-főcsatorna korszerűsítése" című KEHOP-1.3.0-15-2015-00006 azonosítószámú projekt keretében elnyert európai uniós és magyar állami támogatás összege 3,006 milliárd forint.

A projekt a Derecskei-főcsatorna teljes felújítását és a két felső - a kitorkolláshoz legközelebb eső - belvízcsatornaként funkcionáló oldalágának, a Kösely II. mellékágnak valamint a Hozmánvölgyi 3. sz. csatornának a felújítását, illetve kettősműködésűvé tételét tartalmazta. Emellett megvalósult az Ürmöséri I. csatorna, a Derecske-Kisdülői-csatorna és a Derecske-Kisdűlői I. csatorna fejlesztése is. A Derecskei-főcsatorna 5 244 méter hosszú újonnan burkolt szakaszán megépült 8 db vadátjáró és 8 db vadkijáró.

A projekt keretében teljesen megújult a rendszer vízellátást biztosító Derecske-fürtfő szivattyútelep is. Az átemelhető víz mennyisége nőtt, a biztonságos működés elősegítése érdekében pedig beépítettek két darab, a vízzel érkező növény és uszadék eltávolítására szolgáló új mozgó gerebet, szállítószalaggal együtt. Mindemellett a szivattyútelepen új kezelőépület is épült kapcsolószekrénnyel, pihenőhelyiséggel és vizesblokkal.

**Tovább információ:**

Szegi Attila PR referens (TIVIZIG) +36-30-998-1708, [attila.szegi@tivizig.hu](mailto:attila.szegi@tivizig.hu)

http://derecskei.ovf.hu/